
Prolog
De to dresskledde, unge mennene tok med seg hvert sitt ølglass og fant seg et ledig bord langs veggen, vekk fra trengselen ved bardisken. Begge to drakk store slurker mens de kikket på aktiviteten på dansegulvet.

«Se den gjengen», sa den ene av de to og nikket mot fem godt voksne kvinner som satt to bord bortenfor.

Kameraten kikket på dem og ristet på hodet. «De er for gamle og de er helt sikkert gift også. Det er en syforening som har tatt seg fri fra mennene for å få en kveld på byen.» Han nikket mot dansegulvet. «Da liker jeg dem bedre.» Øynene hans lyste da han så på to jenter som danset sammen. De kunne vel være i slutten av tjueårene, og var ganske likt kledd i tettsittende, svært korte kjoler som klynget seg til kroppen der de beveget seg i takt med musikken.

«Jeg liker voksne kvinner som du kan snakke med», sa den første mannen. «Jeg har en regel. Kan du ikke snakke med dem, så kan du heller ikke pule dem.» Han fikk blikkontakt med den ene kvinnen ved bordet og hevet glasset mot henne. Hun smilte til ham og skålte tilbake.

Kameraten forsvant ut på dansegulvet, og mannen som ble sittende igjen lente seg tilbake og nippet til ølglasset mens hans vekselsvis kikket på de festglade menneskene i lokalet og kvinnen ved nabobordet. Det var noe med henne. Noe som … han greide ikke å sette ord på det. Han drakk ut den siste slurken mens han vurderte om han skulle be kvinnen om en dans eller ikke. Han skulle akkurat til å reise seg da hun reiste seg fra bordet og gikk bort til bardisken der hun forsøkte å få kontakt med en bartender.

Han var raskt oppe og greide å presse seg inn til en plass ved siden av henne.

«Hei», sa han og smilte.

«Hei, selv», sa hun og så på ham med øyne som strålte. Smilerynkene rundt øynene fortalte at hun nok var litt eldre enn han først hadde trodd. På avstand så hun ut som om hun var i midten av trettiårene. Nå så han at hun nok hadde passert de førti. Men hun var pen. Han syntes hun lignet litt på Kathrine Moholt. Bare litt slankere.

«Jeg har ikke sett deg her før», sa han.

«Det var en original setning», sa hun og lo.

«Jeg mener det. Jeg er her ofte, og hadde du vært her ofte ville jeg lagt merke til deg», sa han.

Hun nikket. «Du kommer deg. Jobber du litt med den setningen, så kan det bli bra.»

«Erik», sa han.

Smilet forsvant og hun gransket ham. Så kom smilet tilbake. «Beate», sa hun.

«Kan jeg spandere noe på deg?» spurte han.

Hun lo. «Vil du spandere noe på meg? Er ikke jeg litt for gammel for deg?»

Han trakk på skuldrene. «Alder er bare tall.»

«Hvor gammel er du?» spurte hun.

«Trettito», sa han.

Hun lo igjen. «Jeg kunne vært din mor.»

«Jeg har aldri hørt om noen som har blitt gravid i femårsalderen», sa han.

Hun lo høyere, og øynene hennes lekte med ham. «Takk. Men du må nok legge på noen år.»

«Helt ærlig. Har det noen betydning? Er det ikke mulig å bli kjent uavhengig av alder?» spurte han.

Hun ble alvorlig og snudde seg bort fra ham mens hun forsøkte å få oppmerksomheten fra en bartender. Hoften hennes berørte ham, men hun flyttet seg ikke. Han kunne kjenne varmen fra kroppen hennes. Han beveget seg litt slik at han kjente kroppens linjer fra hoften til knærne. Hun flyttet seg ikke.

«Hva vil du ha?» spurte han.

Hun snudde seg mot ham. «Du gir deg ikke.»

Han rettet blikket sitt mot hennes. «Jeg er sta når det er noe jeg vil ha.»

De ble stående slik med blikket festet i hverandre et lite øyeblikk.

«Hva skal du ha?» Det var bartenderen som bøyde seg fram mot henne.

«Et glass Prosecco, sa hun.

«Jeg også», sa Erik. «Jeg betaler begge.»

Bartenderen forsvant, og hun snudde seg mot ham. «Jeg er sammen med noen venninner.»

Han nikket. «Jeg har oppfattet det, men kanskje blir det en mulighet til å snakke sammen i løpet av kvelden. Kanskje en dans?»

Hun snudde seg og så mot trengselen på dansegulvet. «Da må det bli noe roligere enn dette.»

«Har vi en avtale?» spurte han da bartenderen kom tilbake med to glass med gyllen væske.

«Kanskje», sa hun og tok glasset. «Takk.» Hun løftet glasset mot ham og bega seg tilbake til bordet.

Erik kikket på klokken. Den var begynt å nærme seg to. Kameraten begynte å bli småfull og var mer eller mindre på dansegulvet hele tiden. Latteren og summingen til gjestene var begynt å bli betydelig høyere. Han vurderte om han skulle gå hjem. Han løftet hodet og så mot nabobordet. Nå satt hun alene. Han fanget blikket hennes og vinket på henne.

Hun nølte, men så reiste hun seg, tok glasset sitt og kom bort til bordet.

«Du danser ikke mye», sa hun og satte seg. «Jeg hadde trodd du ville spørre meg.»

«Jeg har bare ventet på den rette dansen», sa han. «Det har ikke akkurat vært min musikksmak så langt.» Han nikket mot bordet som hun kom fra. «Hvem er du sammen med? Er det en forening?»

Hun lo. «Nei. Det er arbeidskolleger. Av og til går vi på byen og tar en øl sammen.» Hun ble taus og tok en slurk av glasset før hun snudde seg mot ham. «Hva vil du med meg?» spurte hun og så ham i øynene. Hun smilte ikke og blikket var alvorlig. «Jeg er altfor gammel for deg.»

«Du er ikke så gammel», sa han. «Og det er som om jeg har kjent deg lenge. Det gir meg en god følelse å snakke med deg. Jeg kan ikke forklare det, men det er bare slik.»

«Jeg er førtiåtte år», sa hun. «Men jeg er enig. Det er lett å snakke med deg.»

«Jeg ville tippet trettiåtte», sa han og smilte. «Er du gift?»

Hun ristet på hodet. «Jeg er skilt.»

«Barna. Er de flyttet ut?» spurte han.

Hun lente seg tilbake og dreide på det halvfulle glasset. Så løftet hun det og drakk resten. «Jeg har ikke barn.»

Han så på det tomme glasset. «Ett til?»

«Jeg burde ikke», sa hun og kikket mot bordet der to av venninnene var tilbake på plass.

«Hvorfor ikke? Du er gammel nok til å bestemme selv», sa han. «De stenger serveringen snart.»

Hun nikket. «Et glass til.»

Han reiste seg og gikk bort til bardisken. Mens han sto der så han at hun var borte ved bordet og snakket med venninnene, så gikk hun tilbake og satte seg ved bordet hans.

«Jeg kjøpte Prosecco nå også», sa han da han var tilbake. Han så på dansegulvet og håpet kameraten holdt seg borte enda en stund.

«Helt fint» sa hun og tok en slurk. «Hva med deg? Er du gift eller har kjæreste?»

Han ristet på hodet og lot blikket gli rundt i rommet. «Nei. Det har aldri blitt slik.»

«Hvorfor ikke, hvis jeg kan spørre?»

Han tok glasset og drakk opp resten. «Jeg har ingen god forklaring.» Han smilte. «Jeg er jo bare tretti to år og har god tid. At jeg ikke har kjæreste kan jo være fordi jeg er for rastløs … avstumpet. Jeg har bare ikke truffet den som har gitt meg de store følelsene. Det blir mer tilfeldige bekjentskaper.»

«Hva arbeider du med?» spurte Beate.

«Jeg arbeider med mennesker.»

«Er du psykolog?» spurte hun.

«Nei, ikke helt», sa han. «Hva med deg?»

«Jeg arbeider i Sparebanken Vest», sa hun. «Jeg er ITK-ansvarlig.

Han kikket på klokken og skulle til å si noe, da en av venninnene til Beate kom bort til bordet. Hun nikke til ham, men henvendte seg til Beate.

«Vi går nå», sa hun.

«Jeg sitter litt til», sa Beate. Hun løftet det halvfulle glasset. «Jeg vil drikke opp.»

«Ok. Kos dere.» Venninnen smilte til dem og forsvant.

«Nå stenger de snart. Kan jeg følge deg hjem?» spurte han.

Hun lo. «Burde du ikke sjekke hvor jeg bor først? Kanskje jeg bor på Sotra.»

Han lo tilbake. Det var lett å le sammen med henne. «Ja, jeg burde vel det. Bor du på Sotra?»

«Nei. Jeg bor faktisk i gåavstand. Jeg har et lite hus oppe i Nedre Stølen», sa hun.

«Det er jo rett oppe i hogget her. Ovenfor Øvregaten, eller …?» sa han.

Beate drakk opp resten i glasset og satte det fra seg med en bestemt mine mens hun så ham rett i øynene. «Har du noen som venter på deg?»

«Nei.»

Hun reiste seg. «Skal vi gå?»

Kapittel 1
Theodor parkerte på gjesteparkeringen til Sandviken psykiatriske avdeling og slo av motoren. Miriam åpnet døren på passasjersiden og steg ut av bilen. Theodor sukket og åpnet døren på sin side. Han gledet seg ikke til dette besøket. Det fikk alltid fram dårlige minner hos ham. De bega seg mot hovedinngangen til det store komplekset med alle sine bygninger.

«Du ser ut som du skal i din egen begravelse», sa Miriam og stoppet i inngangspartiet.

«Jeg opplever det som deprimerende. Det er noe som går helt tilbake til barndommen, da jeg var med far og besøkte mor. Hun var pasient her i en periode. Før het det Neevengården sinnssykeasyl. Da jeg var her, hadde de skiftet navn til Sandviken sykehus. Det skjedde i 1978.»

Miriam kikket på ham. «Var moren din mentalt syk? Det har du ikke sagt noe om.»

«Hun var ikke det, men hun hadde litt nerveproblemer og på den tiden var ikke tilbudet på mental helse så stort. Det var bare en kort periode. Jeg tror det hadde vært bedre om hun hadde vært på et hvilehjem og ikke et asyl.»

«Men det har gjort inntrykk på deg», sa Miriam.

Theodor nikket. «Jeg kjenner det i magen. Det jeg husker best er de kalde, grå korridorene med mennesker som bare vandret fram og tilbake, tomme i blikket og snakket med seg selv. Det sterile rommet der mor lå. Og …» han dro pusten heftig, «ikke minst det fortvilte og hjelpeløse blikket hennes når vi måtte gå igjen.»

Miriam så på ham. «Vil du heller vente i bilen?»

Theodor ristet på hodet og smilte. «Nei. Jeg er voksen nå. Jeg tåler det.»

Miriam åpnet døren. I resepsjonen var to hvitkledde damer travelt opptatt med pc-ene sine. Men til slutt så en av dem opp på ham med spørrende blikk.

«Vi har en avtale med psykiater Peder Johannesen», sa Miriam.

«Er det dere som skal hente Hilde Bru?» spurte damen bak disken.

«Ja», sa Miriam.

«Jeg skal gi beskjed om at dere er her», sa hun, løftet telefonen og slo et nummer. Det ble en lavmælt samtale, før hun la på og slo et nytt nummer. Hun nikket et par ganger og la på igjen.

«De kommer ned.» Hun pekte mot en dør som førte inn til et rom med store glassflater. De kunne se en sittegruppe der inne, omgitt av grønne planter. «Bare gå inn der, så kommer de», sa sekretæren.

Miriam og Theodor hadde akkurat satt seg da døren gikk opp og en mann i femtiårene i hvit legefrakk kom inn. Under frakken kunne man skimte en grå vest, hvit skjorte med sløyfe i halsen og grå dressbukser. Han hadde en tykk perm i den ene hånden.

Miriam og Theodor reiste seg, og Theodor møtte den framstrakte hånden til legen.

«Hyggelig», sa han.

«Dere er Miriam Lundquist og …?» Legen så spørrende på Theodor.

«Theodor Solomonsen», sa han.

Legen nikket. «Dere skal hente Hilde?»

«Ja», sa Miriam.

«Hun kommer om et øyeblikk, men vi kan jo ta en prat imens», sa legen og pekte mot sittegruppen. «Vi setter oss.»

Da de hadde satt seg, åpnet legen den tykke permen. «Hilde Bru», begynte han. «Født i 1998 av foreldre Anne og Jørgen Bru. En eldre bror, født 1996. Bostedsadresse Eidsvågveien 11 B. Dømt til tvunget helsevern i 2016 for et særdeles grufullt drap på foreldrene lørdag femtende august 2015. Diagnosen den gang var paranoid schizofreni og dyssosial personlighetsforstyrrelse.» Han løftet hodet og så på Miriam. «Du var hennes forsvarer under rettssaken?»

«Ja, eller … jeg var assisterende advokat. Det var min sjef på den tiden, Henrik Sande, som førte saken. Da han døde overtok jeg Hilde som klient og er fremdeles hennes advokat», sa Miriam.

«Har noen av dere en psykologisk bakgrunn som gir dere forutsetninger for å forstå Hilde?» spurte legen.

«Jeg har en bachelor i atferdspsykologi og to års studier innen kriminalpsykolgi, og har hatt min egen praksis som psykoterapeut», sa Theodor.

«Da har dere i alle fall en viss innsikt.»

Theodor kikket på legen. Tonefallet i stemmen hans når han sa innsikt tydet på at han ikke var så veldig imponert.

«Hun skal bo hos broren har jeg forstått», sa legen.

«Ja. Han fikk jo utbetalt en ganske stor erstatning som han brukte til å kjøpe seg et hus, og har fått seg en utdannelse. Han er dataingeniør. Han gleder seg til søsteren kan flytte inn», sa Miriam.

«Hun har jo også utdannet seg innen data i denne perioden. Hun er vel programmerer hvis jeg ikke tar feil», sa legen.

«Ja. Broren snakket noe om at de skulle starte et datafirma sammen», sa Miriam. «Eller de har allerede stiftet et datafirma sammen. Det er bare Hilde som mangler.»

Legen nikket. «Det høres fornuftig ut.»

«Og nå er hun helt frisk?» spurte Theodor. «Det tok lang tid. Åtte år.»

Peder Johannesen kikket på ham. «I vår verden er ikke det lang tid. Du må huske på at dyssosial personlighetsforstyrrelse er en ganske alvorlig diagnose som er karakterisert av impulsiv, uansvarlig og ofte kriminell atferd.»

«Hva vil det si i praksis?» spurte Theodor.

«Personer med en slik diagnose er ofte manipulerende, svikefulle, hensynsløse og bryr seg ikke om hva andre føler. De er ikke i stand til å kontrollere sitt eget sinne, føler ikke skyld og lærer ikke av sine feil. Alvorlighetsgraden på tilstanden varierer fra at man av og til oppfører seg dårlig, til gjentatte, alvorlige kriminelle handlinger», sa legen.

«Og alt dette har dere nå fått endret hos henne?» spurte Theodor. «Hva har behandlingen bestått av?»

«Det har vært samtalebehandling med en kombinasjon av individualterapi og gruppebehandling sammen med andre som har liknende utfordringer.»

«Kan man bli frisk av personlighetsforstyrrelse?» spurte Miriam.

«Ved en kombinasjon av samtaleterapi og medisinering vil det gi symptomlette, bedre funksjonsevne og økt livskvalitet», sa Johannesen.

Imponerende, tenkte Theodor. Dette kunne jeg lest på nettet. «Hvilken type medisiner får hun?» spurte han.

«Her må du ta i betraktning at hun også fikk diagnosen paranoid schizofreni som kjennetegnes ved omfattende realitetsbrist som vrangforestillinger og hallusinasjoner. Hun følte seg forfulgt og truet uten at hun kunne si noe bestemt om hva eller hvem som var trusselen. Men behandlingsformen er den samme og består av antipsykotika og samtaleterapi», sa legen.

«Hvilke typer medisiner snakker vi om?» gjentok Theodor.

Johannesen bladde i permen han hadde med seg. «Vi har brukt flere typer medisiner som består av en kombinasjon av nevroleptika og antidepressiver. Det er tre typer tabletter vi snakker om. Det ene er Lithionit som inneholder virkestoffet litium og virker forebyggende på både maniske og depressive faser hos pasienten. Så har vi brukt Kvetiapin, som er en andregenerasjons antipsykotisk medisin og Risperdal Janssen tabletter mot schizofreni.»

«Skal hun fortsette å bruke alle disse tre typene medisin?» spurte Miriam.

«Nei. Nå har vi gått ned til at det holder med Risperdal», sa legen.

«Hvor alvorlig er paranoid schizofreni?» spurte Theodor.

Et tynt smil kom opp på leppene til legen. «Den mest kjente personen som har fått den diagnosen er Anders Behring Breivik.»

«Så pass», sa Theodor.

«Men nå er hun altså helt frisk?» spurte Miriam.

Legen nølte. «Vi har valgt å la henne slippe ut i samfunnet igjen fordi hun har respondert veldig godt på behandlingen. Men …», legen så fra Miriam til Theodor, «hun fikk noen bieffekter av medisinen i den første tiden, noe vi brukte mye tid på å finne ut av. Det finnes ikke noen god beskrivelse på det på norsk. Det nærmeste vi kommer er besettelsesvanvidd eller patologisk besettelsestilstand. Men vi er ganske sikre på at vi har fått det under kontroll. Vi har i alle fall ikke merket noe de senere årene, men det kan jo også skyldes at hun er blitt bedre til å skjule det.»

«Hvordan fungerte det?» spurte Theodor.

«Hun knyttet seg til en mann og det ble nærmeste en besettelse for henne. Hun ble sykelig sjalu hvis han viste oppmerksomhet til noen andre, og ble ganske aggressiv. Det kan ligne på en kombinasjon av stalking og erotomani. Noe som kan forekomme som et symptom ved schizofreni og alvorlige personlighetsforstyrrelser. Kjennetegnet for dette symptomet er overdreven kjønnsdrift og vrangforestillinger, paranoia erotica, hvor personen skaper en historie med erotisk innhold om en konkret person og tillegger ham erotiske forestillinger om seg selv. Altså hun forestiller seg at den andre er besatt av henne. Hun snur alt på hodet. Hun nekter å innse at den andre ikke er besatt av henne og forfølger dem med kjærlighetserklæringer og tilskriver ofte rivaler eller fiender som grunn for at hun ikke er gift med denne … fantasikjæresten. Det resulterte i at vi måtte flytte en mannlig pleier til et annet sykehus.»

«Men nå er hun frisk av alt dette?» gjentok Miriam.

Legen nølte. «Problemet er at det er vanskelig å forutsi utviklingen hennes. Det kan være at hun vil greie seg fint ute i samfunnet, eller hun kan få tilbakefall. Progresjonen hennes har vært veldig fin i disse åtte årene hun har vært her. Holder hun åtte år til, er nok mulighetene for tilbakefall liten. For øyeblikket er hun i hvert fall for frisk til å være her. Vi har bruk for plassen.»

«Kan et tilbakefall skje?» spurte Theodor.

Legen trakk lett på skuldrene og lukket permen. «Dessverre er vi ikke kommet så langt at jeg kan gi noen garantier, men vi har vurdert det som svært lite sannsynlig så lenge hun tar medisinen.» Han snudde seg mot døren da den gikk opp og to mennesker kom inn. Den ene var en hvitkledd, mannlig pleier med en stor bag i hånden, og den andre var en ung kvinne i tjueårene med kortklippet, lyst hår, hettegenser og joggebukse.

Legen så på den hvitkledde pleieren som sto i døren med bagen i hånden. «Takk, Erik. Vi tar det herfra.»

Pleieren satte fra seg bagen og forsvant.

Hele ansiktet til den unge kvinnen lyste opp da hun så Miriam. Hun tok et skritt fram. Miriam reiste seg og møtte henne. De omfavnet hverandre.

«Endelig», sa den unge kvinnen og tårene trillet ned over kinnene hennes.

Kapittel 2
Theodor fulgte GPS-en og fant adressen som Hilde oppga. Han svingte inn i en lomme i veien på andre siden av den store eneboligen hvor broren bodde. Han slo av motoren og så på det hvitmalt hus på andre siden av gaten.

«Broren din venter deg?» spurte Miriam.

«Ja. Han vet jeg slapp ut i dag», sa Hilde, åpnet bildøren og steg ut.

Miriam og Theodor fulgte eksempelet og gikk ut av bilen. Han åpnet bagasjerommet, tok ut den store bagen og fulgte etter de to damene over veien. Det var en flott utsikt fra der de sto. De kunne se ut over innseilingen til Bergen og over til Askøy.

Hilde trykket ivrig på ringeklokken og de kunne høre at den fungerte. Det gikk bare noen sekunder, så ble døren åpnet av en ung mann som smilte bredt. De to søsknene omfavnet hverandre. Hilde presenterte broren for de to andre.

«Helge, møt Miriam og Theodor.» De håndhilste på hverandre. Theodor gransket den unge mannen. Han var ikke så høy og ganske slank. Nesten tynn ville Theodor sagt. Han kunne trengt et klipp og huden var blek. Han burde kommet seg mer ut i frisk luft, tenkte Theodor. Søsteren, som hadde vært innesperret i flere år, så faktisk mer robust ut.

Den unge mannen trakk seg inn i gangen. «Kom inn», sa han.

De tre fulgte etter ham inn i gangen og Theodor satte den tunge bagen fra seg. Han kikket seg rundt. Gjennom en åpen dør i enden av gangen kunne han se inn i en stue hvor motsatt vegg bare var store panoramavinduer med samme utsikt som han hadde sett på utsiden. En bred trapp gikk opp i andre etasje. En dør sto åpen og der kunne han se en trapp som gikk ned i sokkeletasjen.

«Det er et stort hus», sa Theodor.

«Ja. Det er jo hjemmet til Hilde og meg. Det er på to hundre og åtti kvadratmeter pluss kjeller. Oppe er det loftstue, tre soverom og to bad. Her i denne etasjen er det stue, spisestue og kjøkken, pluss gjestetoalett. Vil dere se firmaet vårt? HH data?» Han klemte søsteren over skulderen. «HH står for Hilde og Helge.»

«Ja, gjerne», sa Miriam.

«Følg meg», sa Helge og gikk bort til trappen som førte ned i sokkeletasjen.

I bunnen av trappen kom de ned til et inngangsparti med flere dører. «Her har vi toalett og dusj», sa Helge og pekte. «Den døren går ut slik at en slipper å gå inn oppe. Der», sa han og pekte på en dør, «har vi alle serverne våre. Jeg vil ikke åpne døren fordi rommet er spesiallaget for servere og holdes mørkt og kjølig. Denne døren», sa han og åpnet døren, «er inn til selve firmaet vårt.»

De fulgte etter ham inn i et stort, lyst rom med et konferansebord med ti stoler som sto midt i rommet og med en stor, interaktiv tavle ved ene enden. I det ene hjørnet var det en kjøkkenkrok med kjøleskap. Langs veggene var det plassert fem arbeidsstasjoner. Alle hadde doble, store skjermer. To unge menn og en ung kvinne satt bak hver sin arbeidsstasjon. De så opp og smilte mot gruppen som kom inn.

«Det er Erik, Gaute og Anne», sa Helge og pekte mot de tre som nikket til dem. «Dette er Hilde», sa han og dyttet søsteren fram for seg.

«Hei, Hilde», kom det fra de tre.

Helge snudde seg mot Theodor og Miriam. «Dette er datafirmaet vårt. Her utvikler vi programmer og følger opp kunder, driver fjernreparasjoner og opplæring. Kort sagt, herfra styrer vi alt.»

«Gjør dere det bra?» spurte Theodor.

Helge smilte over hele fjeset. «Vi gjør det veldig bra. Vi har fått noen store, faste avtaler som sikrer en god inntekt. Blant annet har vi nettopp fått vedlikeholdsavtalen for Sparebanken Vest. I tillegg får vi til stadighet henvendelser om nye oppdrag. Det skal bli bra å få Hilde i arbeid. Vi ligger litt på etterskudd. Nå er vi jo i slutten av august og ferien er over, så det passer utrolig bra.»

«Jeg gleder meg», sa Hilde og klemte broren.

«Skal vi trekke opp igjen?» sa Helge.

Miriam og Theodor fulgte etter Helge og Hilde opp i første etasje og inn i stuen.

«Vil dere ha kaffe?» spurte Helge.

Theodor så på Miriam som nikket. «Jeg kan ta kaffe. Miriam vil ha …?»

«Vann, takk», sa Miriam.

«Vi har juice», sa Helge.

«Gjerne eplejuice hvis du har», sa Miriam.

«Sett dere, så finner jeg drikke.» Han pekte mot en sittegruppe i det ene hjørnet og forsvant ut på kjøkkenet.

Miriam og Theodor valgte sofaen, mens Hilde satte seg i en lenestol. Helge kom tilbake med en termokanne og tre kurs, en flaske med eplejuice og glass til Miriam. Da alle hadde fått sitt og Helge hadde satt seg, så han spørrende på de to fra advokatkontoret.

«Hva skjer nå?»

«For vår del begynner arbeidet med å få saken opp igjen», sa Miriam. «Nå er jo Hilde fri, men må møte til samtale ute i Sandviken en gang i måneden en stund framover. Men det vil ta slutt etter hvert. Etter hvert må vi også begynne å snakke sammen. Det gjelder deg også», sa Miriam og så på Helge.

Broren så på søsteren. «Hva tenker du, Hilde?»

Øynene til søsteren var blanke. «Det er bare så mye å ta inn over seg foreløpig. Jeg har liksom ikke forstått det ennå. Jeg tror jeg trenger litt tid til å akklimatisere meg.»

Helge nikket. «Selvfølgelig. Jeg håper bare du kan begynne å arbeide snarest mulig. Vi trenger deg. Vi har mange oppgaver.»

«Har du fått med deg tabletter?» spurte Theodor.

«Ja. Nok til første måneden. Da skal jeg til samtale i Sandviken og få nye forsyninger», sa Hilde.

«Hvordan føler du deg?» spurte Miriam.

Hilde lo usikkert. «Jeg vet faktisk ikke. Både glad og urolig. Jeg har vært innesperret i åtte år, og plutselig er jeg ikke det lenger. Det er litt skremmende også. Det var liksom trygt å være der på Sandviken. Nå må jeg plutselig greie meg selv. Det er nesten som om jeg må lære alt helt på nytt.»

«Du har jo meg», sa broren.

Hilde snudde seg mot ham og smilte. «Ja. Heldigvis.» Hun snudde seg mot Miriam. «Men nå er jeg klar til å se på saken min igjen.»

«Se på saken? Vil du virkelig det?» spurte broren.

«Jeg er sikker på at jeg ikke er skyldig», sa Hilde. «Jeg husker ikke så mye, men jeg er sikker på at jeg ikke drepte mamma og pappa.»

Broren ristet på hodet. «Vil du virkelig gjennomgå alt det en gang til. Hvorfor nå? Hvorfor har du ventet i åtte år?»

«Fordi jeg ikke har vært klar før nå. De første årene trodde jeg at jeg var skyldig, men jo mer jeg tenker på det, desto mer usikker blir jeg», sa Hilde.

Helge snudde seg mot Miriam. «Hva mener du? Er det fornuftig av Hilde å begynne å rote i saken igjen? Nå er jo hun fri og kan fortsette livet sitt. De åtte årene får hun jo ikke tilbake uansett.»

Miriam så på Helge, før hun flyttet blikket til søsteren. «Broren din har jo rett. Er du sikker på at du vil det?»

Hilde nikket. «Ja. Jeg har ikke tenkt på annet de siste tre årene. Det har vært det som har motivert meg til å jobbe for å bli bedre.»

«Hva om svaret blir det samme?» spurte Helge.

Søsteren snudde seg og så på broren. «Da vet jeg iallfall svaret. Nå vet jeg ikke noe.»

«Men du husket jo ikke noe. Husker du mer nå?» spurte broren.

«Jeg vet ikke. Kanskje, hvis vi gjennomgår saken skritt for skritt. Jeg skulle også ønske å se huset igjen. Ta en rekonstruksjon. Kanskje husker jeg mer da?»

«Huset er solgt. Vi kan ikke akkurat spørre de nye eierne om å rekonstruere et dobbeltdrap», sa Helge.

Hilde så på Theodor. «Kan vi ikke?»

«Det vet vi ikke før vi har spurt», sa Theodor.

«Men du må vente litt», sa Miriam. «La det gå noen uker og bruk tiden til å komme i orden, så snakkes vi etter hvert. I mellomtiden kan jo du skrive ned alt du husker.»

Hilde nikket. «Da gjør jeg det.»

Kapittel 3
Bodil og Vanessa brukte trappene tilbake til kontoret da mandagens prolog var ferdig.

«Hvordan går det med deg?» spurte Vanessa.

Bodil så på henne. «Hva mener du?»

«Jeg tenkte på søsteren din som du ikke visste om», sa Vanessa.

«Det går greit. Hun er jo begravet og jeg har hatt ferie, så nå har jeg fått det litt på avstand og er tilbake til hverdagen», sa Bodil. «Men det sitter jo litt i magen enda. Det er trist at vi aldri rakk å bli kjent.» Bodil stoppet ved kaffemaskinen, satte kruset på plass og trykket på knappen.

«Hva gjorde du i ferien?» spurte Vanessa.

«Vi var ute og seilte langs kysten ned til Kristiansand. Theodor og Miriam har kjøpt en stor seilbåt med sengeplass til seks personer. De planlegger å ta seg fri et år og seile til Australia via Middelhavet. De har invitert Agathe og meg med på turen.»

«Det hørtes fantastisk ut. Har dere sagt ja?» spurte Vanessa.

«Vi vurderer det sterkt», sa Bodil. «Det er litt avhengig av at jeg får permisjon.»

«Si ja. Jeg passer butikken», sa Vanessa.

«Lien», kom det fra en betjent som kom ut fra heisen. «Dere er ønsket i Øvregaten. Nærmere bestemt krysset mellom Øvregaten og Nikolaikirkeallmenningen. De graver i parkanlegget rett over gaten for antikvitetsforretningen og har funnet et lik.»

«Hvorfor graver de der?» spurte Vanessa.

«De skulle legge ned et drensrør for overvann i den lille parken rett ovenfor Bryggestredet», sa betjenten.

«Da er det ikke vår sak. Vi etterforsker bare ferske dødsfall», sa Vanessa. «Snakk med Cold case-avdelingen.»

Betjenten lo. «Det er dere. Tønnesen ønsker at dere skal følge det opp.»

Bodil svingte inn til fortauskanten i Øvregaten og parkerte bak en uniformert politibil. Hun så krimteknikernes svarte varebil sto parkert nede i Nikolaikirkeallmenningen. For sikkerhets skyld la hun skiltet som fortalte at det var en politibil under utrykning i frontvinduet. Det var altfor mange overivrige parkeringsvakter i Bergen. Hun og Vanessa steg ut av bilen og gikk bort til gjerdet som gikk langs det smale området med gress og trær i skråningen på baksiden av Bryggen og nedenfor Øvregaten. Området strakk seg helt ned til Mariakirken. En gul gravemaskin sto inne på gresset ved siden av en jordhaug, og en mann satt med døren åpen i styrehuset og røykte. To andre i gule bukser og jakke, med hvite hjelmer på hodet, sto og glodde ned i et hull.

De to etterforskerne gikk inn åpningen i gjerdet og bort til hullet. En liten stige stakk opp, og nede i hullet kunne hun se to hvitkledde personen som satt på huk og fjernet jord fra et skjelett med små murerskjeer. Den ene hvitkledde kikket opp da skyggen fra Bodil traff ham. Han rettet seg og la en hånd på kanten av hullet.

«Har du lyst til å komme ned til oss, Lien?» spurte Knut Norling, sjefen for krimteknikerne.

«Nei takk. Jeg er fornøyd med å stå her oppe. Hva har dere funnet?» spurte Bodil.

Norling snudde seg og kikket ned i hullet. «To skjeletter ved siden av hverandre.»

«To? Jeg fikk bare beskjed om ett», sa Bodil.

«Det er tilbud. To for en», sa Norling og smilte før han satte seg på huk igjen og fortsatte arbeidet.

En betjent kom bort og la to svarte likposer ut på marken ved siden av hullet. Han bøyde seg mot kanten. «Skal dere ha posene ned, eller …?»

«Ikke ennå», kom det fra hullet.

«Var dere første enhet på stedet?» spurte Bodil betjenten som var kommet med likposene.

«Ja», sa betjenten.

«Vet vi hvem det er?» spurte Vanessa.

«Nei», sa betjenten. «Det skulle ikke vært noen skjeletter her. Dette verken er eller har vært noen gravplass.»

«Hvor lenge må en ligge begravet før det blir skjelett av det?» spurte Bodil ned i hullet.

Norling rettet seg opp og tok noen skritt opp på stigen. «Normalt, om man ligger i godt drenert jord, så tar det omtrent ti år. Blir man begravet i fuktig jord, bare iført klær og ikke kiste, kan det gå ennå raskere. Dette er jo en skråning der vann normalt ikke samler seg, men det ene liket har ligget i en fordypning der vannet har holdt jorden fuktig. Det ser jeg på at et av likene har antydning til likvoks, som kan komme av at det har ligget fuktig.» Han tok en klump jord og gned den mellom fingrene. «Dette minner meg om sur myrjord eller våtmark, og da kan et lik holde seg påfallende godt bevart selv i flere hundre år, selv om anorganisk materiale i beinvev forsvinner.»

«Hva er anorganisk materiale?» spurte Bodil.

«Beinvev er hardt, sterkt vev som utgjør den største og viktigste delen av skjelettet. Det består hovedsakelig av anorganisk materiale som mineraler, men også organiske substanser som kollagen og vann. Det er i kollagenfibrene som finnes i bindevev, knokler, brusk og sener hvor en kan finne DNA.»

Vanessa kikket ned på de to skjelettene. «Er det mulig å få fram DNA av et så gammelt lik?»

«Ja. I dag er ikke det noe problem», sa Norling. «folkene på patologiske på Haukeland er svært dyktige.»

«Hvorfor er ikke rettsmedisineren her?» spurte Bodil.

«Det er ikke noe for ham å gjøre her. Dette er oppgaver for patologer», sa Norling.

«Kan du antyde noe om hvor lenge de har ligget der?» spurte Bodil.

Norling kikket ned på de to skjelettene og ristet på hodet. «Jeg vil ikke antyde noe, men de har ligget der lenge. Alt fra ti til hundre år og kanskje enda lenger.»

«Det er vel mer en jobb for Arkeologisk museum enn oss», sa Vanessa.

Norling smilte. «Vent til dere får svaret fra patologen.»

Bodil trakk seg utenfor gjerdet. På hjørnet mellom Øvregaten og Nikolaikirkeallmenningen ble hun stående og se seg omkring.

«Hva tenker du på?» spurte Vanessa.

«Dette ser jo ut som en vanlig handlegate», sa Bodil, «men for flere hundre år siden var dette kvartalet ganske beryktet og besto for det meste av horehus.»

«Her?» sa Vanessa overrasket.

«Ja. Det så ikke slik ut på den tiden. Da kunne man gå rett fra sjøhusene og opp i gaten her», sa Bodil.

«Det høres ut til å ha vært en interessant bydel», sa Vanessa.

Bodil smilte. «Jeg tror vi skal være glade for at tidene har forandret seg.»

«Tror du likene er fra den tiden?» spurte Vanessa.

«Det var tanken som slo meg. Det var ikke noe uvanlig på den tiden at folk forsvant», sa Bodil.

«Hva gjør vi nå?» spurte Vanessa.

«Vi kjører tilbake til kontoret. Det er ikke noe mer for oss å gjøre her før Hugo har fått sett på likene. Det er ikke sikkert dette er en sak for oss i hele tatt», sa Bodil.

